safouaneb/arywiki huggingface dataset:
إيض يناير

ايض ينّاير هوّ راس لعام ف التقويم لامازيغي. لاصول ديال هاد لاحتفال كيرجعو ل فترات تاريخية قديمة، و كيتزامن معا راس لعام لفلاحي ف التقاليد د شمال افريقيا، ولاكين التقويم لامازيغي براسو (لحساب د لعوام و النهارات) ماتدار تال 1980 من عند الناشط لامازيغي الجزايري عمار نݣادي. نݣادي ختار لبدية د هاد التقويم باش تكون ف عام 950 ق. م (تقويم ميلادي) فاش طلع لماليك شوشانق اللول على لعرش ديال مصر، و اسس السلالة لمصرية 22 لي عندها اصول امازيغية من ليبيا. كاين ختيلاف على النهار د لاحتفال براسو، لي على حساب المناطق و لبلدان، كيجي مابين 12 و 14 يناير ف التقويم لݣريݣوري. ف 27 دجنبر 2017، الرئيس الجزايري لفايت عبدلعزيز بوتفليقة علن رسمياً على ايض ينّاير كا حتيفال وطني و عطلة رسمية مخلّصة ف الجزاير، كايتّحتافل بيها ف 12 يناير من كل عام، و تّعمل بيها لمرة اللولة ف 12 يناير 2018. ف لمغريب، لماليك محمد السادس علن على ايض ينّاير كا عطلة رسمية مخلّصة ف 3 ماي 2023. السميات. ايض ينّاير عندو بزاف د السميات ف لمغريب، بحال "ايض سݣاس" و "حاݣوزة". كلمة "ينّاير" تقدر تكون تركيب من "يان" (واحد ب لامازيغية) و "ايور" (شهر)، ؤلا بحال شهر يناير تقدر تكون من اللاتينية. لاصل. لاصول ديال هاد لاحتفال صعيب يتحددو بشكل دقيق، ولاكين كاين عتيقاد بلي كيرجع ل فترات قديمة بزاف، يمكن قبل من طلوع لماليك شوشانق اللول ل لحكم. ف لفترة الرومانية فرضو السلطات د روما التقويم ليولياني ف شمال افريقيا، و بداو الناس كيستعملوه ف تنضيم لانشطة ديالهوم، سيرتو ف لفلاحة. حيت التقويم ليولياني مضيكالي على التقويم لݣريݣوري لي معمول بيه دابا ف اغلب لبلدان، ولّا راس لعام ف التقويم ليولياني (و التقويم لامازيغي لي مبني عليه) جاي مابين 12 و 14 يناير. ف التقويم ليولياني لحالي، راس لعام (1 يناير) كيقابل 14 يناير ف التقويم لݣريݣوري. ف لاساطير لامازيغية، كاينة قصة كاتحاول تفسر لاصل ديال هاد النهار. لاسطورة كاتݣول بلي شهر يناير ف لاصل كان فيه غير 30 يوم، و بلي واحد لمرا شارفة خرجات ترعى معيزها ف النهار اللخر. الروح ؤلا الرب ديال شهر يناير غضب حيت عتابر هادا تحدي ليه، و نتيقاماً خدا نهار من فبراير، باش يولي يناير فيه 31 يوم، و يكون ابرد نهار ف لعام. هاد لقصة تقدر تكون عندها دلالة رمزية بلي بنادم خاصو مايتحداش الطبيعة و يحاول يتوافق معاها. الطقوس. الطقوس ديال ايض ينّاير كاتشمل اعداد اطباق بحال عصيدة تاݣلا (ف منطقة سوس) ؤلا كسكسو ؤلا اطباق خرين ف لعشا، و زيارة لاحباب. لاحتفالات تقدر تمتد مابين ليلة و 3 يام، و كيلبسو فيها الناس احسن ما عندهوم، و كيتجمعو معا حبابهوم باش ياكلو و يهضرو و يسهرو. التهنئة ب هاد لعيد كاتكون ب عبارات بحال "اسݣّاس امݣّاز" ؤلا "ينّاير امرفو" ؤلا "اسݣّاس اماينو". كاين معتقد بلي لي كلا تا شبع ف ينّاير ماغاديش يجيه الجوع لعام كامل، داكشي علاش الناس كيتفوبرو مزيان ف لماكلة ف هاد النهار، و تا لفتات د لماكلة كيتّعطى ل لحيوانات و الطيور.
لحرب د ڤييطنام

لحرب د ڤييطنام (بلڤييطنامية:Chiến tranh Việt Nam، و اللي تسمّات تا لحرب التانية د لاندوشين، ولاّ لحرب د لمقاومة ضد ميريكان) هي حرب وقعات ف ڤييطنام، لاووص و كامبودج، ما بين 1 نونبر 1955 و 30 ابريل 1975. رسميا كانت لحرب ما بين الشمال د لبلاد اللي كان شيوعي، و لجنوب اللي كان راسمالي. و لكن كل واحد من هاد الجوج كانو معاونينو بزاف د لبلدان اللي مع لايديولوجيا ديالو. لحرب د ڤييطنام محسوبة من بين اكبر لحروب اللي دازو ف لقرن لعشرين. سالات لحرب ف 1975، و ربح فيها الشمال الشيوعي واخا كانت لميريكان مع لجنوب. توحدات لبلاد موراها و تسمّات "لجمهورية لاشتراكية د ڤييطنام". التقديرات تيقولو باللّي ماتو مابين مليون تال جوج د لمليون د الناس ف هاد لحرب. دول لي تحاربو. تحاربو بزاف د لبلدان و لمجموعات ف لحرب د ڤييطنام، منهم:
عروسة السما

عروسة الشتا ؤلا عروسة السما (، ) فينومين ديال لوپتيك لي كيطرا تحت ضروف جوية خاصة. هاد لمصطلح هوّ طرجامة حرفية ديال التعبير لامازيغي تيسليت ن ؤنزار "ⵜⴰⵙⵍⵉⵜ ⵏ ⵓⵏⵥⴰⵕ" (عروسة الشتا) ولّا "تيسليت ن اڭاوان" ⵜⴰⵙⵍⵉⵜ ⵏ ⵉⴳⵏⵡⴰⵏ (عروسة السما). السباب فيه هوّ لانعكاس، التهراس، و التشتات ديال الشعا على لقطرات ديال لما ف السما (شتا)، لي كيفرّق الشعا لبيض ديال الشمش ل لمكوّنات ديالو، بحيت كيبان السپيكتر ديالو. عروسة السما كتبان على شكل قوس ديال سبعة د اللوان لي هوما ب هاد الترتيب: حمر، ليموني، صفر، خضر، زرق، انديڭو (زرق غامق) و قوقي. هاد اللوان غير ضاهريين بسباب لقدرات لمحدودة ديال لعين و لمخ د بنادم، حيت ف لواقع السپيكتر كيكون مستامر (ماشي متقطع) و مافيهش لوان محددين. قبل من نيوتن كانو بعض لكتّاب كيهضرو على 5 د اللوان ف عروسة السما، ولاكين نيوتن حيت كان كيامن بزاف ب الروحانيات، و كيعتابر النمرة 7 نمرة سحرية، اوّل السپيكتر د الشعا ف التجارب ديالو بلي فيه 7 د اللوان. السمية. ف التقافات ديال شمال افريقيا، سيرتو ف لمغريب، و الجزاير و تونس، فاش كاتكون الشتا كاتطيح و الشمش كاينة، كايتسمى هاد لفينومين ب "عرس الديب"، لي هوّ طرجامة حرفية من التعبير لامازيغي "اورار اووشن" ؤلا "تريد او ؤشن" "ؤلا تامغرا ن اوشن ⵜⴰⵎⵖⵔⴰ ⵏ ⵓⵛⵛⵏ". هاد لمصطلح عندو قصة ف الترات لامازيغي لي كاتعاود على واحد الديب وصل سن الجواج، ولاكين بقا كيتهرّب منو حيت مابغاش لمسؤولية. الدياب صحابو بقاو كيبززو عليه، فا جاوبهوم بلي ماغادي يتجوج تا تكون الشتا كاتطيح و الشمش طالعة ف السما و تبان عروس السما، حيت حساب ليه بلي هادا شرط تعجيزي ماعمّرو يتحقق. ملي طرا هادشي نيت، ضطر الديب باش يتجوّج داك النهار و تسمى ب "عرس الديب".
حسن إدباسعيد

حسن ادباسعيد (بلامازيغية: ⵃⴰⵙⵙⴰⵏ ⵉⴷⴱⴰⵙⵄⵉⴷ - تولد ف 1967 ف تيزنيت) مغني مغريبي تيغني بتاشلحيت، من الناس اللي دخّلو بزاف د لالات عصرية ف لاغاني لقدام د الروايس. ادباسعيد سكن بزاف د لعوامات ف فرانسا. لاغاني ديالو. حسن ادباسعيد عندو بزاف د لاغاني منها اللي خداها من الترات و عاودها بطريقتو، و منها اللي ديالو نيت. من لاغاني لمعروفة ديالو كاين:
موسيقى

لموسيقى راها فن ونشاط تقافي مؤسّس على تنضيم الاصوات والسكات على حساب الوقت. اهم العوامل ديالها هما الريتم ولا الاقاع (كيفاش يتنضمو الاصوات فالوقت)، الطبقة ديال الصوت، الجهد والماركة ديال الصوت. الموسيقى كاتعطي اعمال فنية (تركيبات موسيقية لي كايصاوبوهم المولحّينين)، وسهاري فاش كاتّلعب قدّام المستامعين. على حساب الستيل عندها قواعد ولا نيضام، لي يقدّو يكونو بساط ولا معقّدين بزّاف (فالنوتات، الماقامات، وزيد وزيد). ممكن تخدّم الات مختالفين، الدّات ولا الصوت ديال بنادم، صوات ايليكتروزية، وزايدون الصداع لي ضاير بينا (صوات الطيور، المّاكن، وزيد وزيد). الموسيقى كاينة فكل المجتماعات باشارية، من قبل التاريخ. راها شكل التعبير الشخصي (كتخلّي لواحد يعبّر بالاحاسيس ديالو)، كاتجمّع الناس (لفيشطات، الشطيح، الغنا)، وكاترمز مجتماع تقافي، واطاني (النشيد الواطاني، الموسيقى التقليدية الاصيلة، الموسيقى عسكرية) ولا روحية (موسيقى دينية). لاصل ديال لموسيقى. واخّا لموسيقى راها كونية وكلشي عندو لموسيقى ديالو، ما كنعارفوش مزيان لاصل ديالها والدور ديالها الاصلي. لموسيقى عندها واقيلا علاقة بالهدرة. العمل الفنّي. من بين الاعمال الفنّية، كنميزو بين التلحين، لي كايدّار قبل من اللّعيب لموسيقي، واللّعيب لحورّ، لي كايجي فالوقيتة نيت فاش الموسيقي كايضرب الالة ديالو. هاد تقنيات جوج تابعين قواعد لكتبة لموسيقية. والتكتاب لموسيقي هوا عملية فاش عمل موسيقي كايتولّم لفن خور. تقنية. لوقت كايتحكّم فالموسيقى كي بحال كايتحكّم فليحساس لي عندنا ديال الصوت. الصوت اصلان هوا واحد تزعزيعة صغيورة ديال لهوا، ومعدل الضربات فالهوا لي كايعطيو نوتة موعايانة. عليها لوقت عندو دور فالصوت، ولايني حتى فالتركاب لكبير ديال الموسيقى :شنو كانلعبو فلوّل، فلوسط وفلّاخر. عليها لوقت من سيسان لموسيقى. لمُكاوينات د لموسيقى. لموسيقى مكوّنة بربعة د لمكاوينات: الريتم ولا الاقاع، لي كايجي من مودّة الصوات والجهد ديالهم، الرنّة، لي هيا تسلسيل نوتات مختالفين، التنغام ولا بوليفونية، لي هيا نتيجة فاش صوات كايتسمعو مجموعين فنفس لوقت ولا رنّات يتسمعو فنفس لوقت، طبع الصوت، زعما لماركة ديال الصوت (نفس لموسيقى بنفس الرنّة والاقاع ماشي بحال بحال الى كانت كادّار بالات مختالفين، بكمانجة ولا بوق ولا لوطار ولا صوت بنادم)
تتويج ديال تشارلز التالت

التتويج ديال تشارلز التالت و مراتو كاميلا ماليك و ماليكة قرينة ديال لمملكة لمتحدة و بلدان لكومنويلت، طرا نيشان مورما ماتت مّو ايليزابيط التانية ف 8 شتنبر 2022، و كيتّعتابر تشارلز التالت اول ولي عهد كيحصل على شهادة جامعية د الليصونص، و هو كيهضر ب لويلزية و لفرنساوية بطلاقة، و كيتقن لقراية ب اللوغة لعربية. نهار السبت 6 ماي 2023 تتوجو تشارلز و مراتو ف كنيسة ويستمينستر من قيبال رئيس اساقفة كانتربيري جاستن ويلبي. لاعلان. ف 10 شتنبر 2022، علن مجلس التتويج بلي تشارلز ولّا ماليك، ف قصر سانت جيمس ف لندن، و تدار بت ديال لحفل ف التلفازة ل لمرة اللولة. و كان من بين لي حضرو ولدو ويليام امير ويلز، و مراتو الملكة كاميلا، و رؤاسا د لووزرا لبريطانيين لفايتين دجون ميجر، طوني بلير، ڭوردون براون، ديڤيد كاميرون، طيريزا ماي و بوريص دجونصون. و كيتّعتابر تشارلز ولي لعهد لبريطاني لي دوّز اطول مدة ف هاد لمنصب، و فات الروكور ديال ادوارد السابع ف 20 ابريل 2011. موعد التتويج. تّعلن على موعد التتويج ف 11 اكتوبر 2022؛ و تّختار نهار السبت 6 ماي 2023، باش يكون داز وقت كافي ديال لحيداد على وفاة لماليكة ايليزابيط التانية قبل ما يتدار لحفل. الضياف. حددات لحوكومة لبريطانية ليستة ديال الضياف لي كاتضم اعضاء من لعائلة لملكية لبريطانية و مومتيلين على لحوكومة لبريطانية و مجلس النواب و مومتيلين على حوكومات بلدان لكومنويلت و رؤاسا د الدول، تصيفطو عراضات ل جوايه 2. 200 ضيف من 203 دول. من لمغريب مشات لاميرة لالة مريم باش تنوب على خوها لماليك محمد السادس.
پيرڤيز مشرف

پيرڤيز مشرف (ب لؤردو " پرويز مشرف"، مزيود ف 11 غشت 1943، توفّى ف 5 فبراير 2023) كاين قايد عسكاري پاكيستاني، و الرئيس لعاشر ديال پاكيستان من 2001 بعدما دار نقيلاب عسكاري. كان شاد مناصب عسكارية عالية من 1998 تال 2007. حياتو. مشرف تزاد ف ديلهي، ف لهند ف لفترة ديال الراج لبريطاني، و كبر ف كاراتشي و ف اسطانبول. قرا لماط ف لكوليج لمسيحي فورمان ف لاهور، و مبعد تا ف لكوليج لملكي ديال الدراسات الدفاعية ف لمملكة لمتحدة. نضمّ ل لاكاديمية لعسكارية د پاكيستان ف 1961، و تخرج منها ف 1964. مشا ل لحرب لمرة اللولة ف 1965، ملي كانت لحرب لهندو پاكيستانية، و كان عندو ڭراض ديال ليوتنان. طلع ف لڭراضات ف السنوات لي موراها، و لعب دور محوري ف لحرب لاهلية لافغانية لي شجع فيها على مساندة جماعة طاليبان. ف 1998، ترقّى ل جينيرال ب 4 د النجمات، من عند رئيس لوزارا د پاكسيتان ديك الساع نواز شريف، و ولّا الشاف د لارمي. عام موراها دار نقيلاب عليه، و حطّو ف حبس د الدار. لفترة د لحكم د مشرف، مابين 2001 و 2008، عرفات طلوع كبير ف الناتج الداخلي لخام ديال پاكيستان، ب نسبة ديال 50%، ولاكين ف نفس لوقت التزايد ديال اللامساواة ف لمجتمع، حيت الطبقة لمرفّحة زادت ترفحات على حساب الطبقة لفقيرة، وخا تا الطبقة لمتوسطة زادت كبارت ف لفترة ديالو. لحوكومة ديالو توجّهو ليها توهام ب التعدي على حقوق لانسان. مشرف كان من اكبر لمساندين ديال لميريكان ف لحرب ديالها على لارهاب. ف 2008، حيت ضعافت الشعبية ديالو، و بعدما نجا من شحال من محاولة د لاغتيال، مشرف خاف على راسو، ستاقل من لمنصب ديال الرئيس و نفى راسو ل النڭليز. ف 2013، رجع ل پاكيستان باش يعاود يترشح ل لانتخابات الرياسية، مي تشد ب تهمة ديال لمشاركة ف غتيال السياسي لپاكيستاني اكبر بوڭتي، و تّلغى الترشيح ديالو، وخا ماتبتاتش التهمة. ف 2019، تّحكم عليه غيابياً ب لاعدام ب تهمة لخيانة لعضمى، ولاكين لمحكامة لعالية د لاهور لغات لحكم. ف فبراير 2023، مات ف دبي بعد معاناة طويلة معا لمرض.
جوست فونطين

جوست لوي فونطين (مزيود ف 18 غشت 1933، توفّى ف 28 فبراير 2023) كوايري فرانساوي لي كان كيلعب ف لمركز ديال لهجوم. عندو الروكور ديال اكبر عدد د لبيوتا تماركاو ف نسخة وحدة ديال كاس لعالم ب 13 بيت، لي ماركاها ف كاس لعالم 1958. ف مارس 2004، ف واحد لحفل ديال لفيفا، سمّاه پولي واحد من 125 احسن لعابا د كورة باقين عايشين. فونطين كان مودريب د لمنتخب د لمغريب د كورة ف 1980 فاش جا التالت ف كاس افريقيا. حياتو. جوست فونطين تّزاد ف مراكش ف لوقت ديال لاستعمار لفرانساوي ل لمغريب. بّاه كان فرانساوي و مّو صبليونية. تحوّل موراها ل كازا باش يقرا ف ليسي ليوطي. بدا لكاريير لكوراوية ديالو ف لاتحاد الرياضي لمغريبي (فرقة د كازا لي مابقاتش دابا)، و لعب معاها مابين 1950 و 1953. مشا مبعد ل لفرقة د نيس ف فرانسا، و ماركا ليها 44 بيت ف 3 د لمواسم. داز عاوتان فرقة سطاد د ريم، و ماركا 121 بيت ف 6 د لمواسم، و دّا معاها لبوطولة لفرانساوية (ليڭ 1) جوج مرات ف 1958 و 1960، و لكاس لؤروپية مرة وحدة ف موسم 1958 و 1959 لي غلبو فيها ريال مدريد ف لفينال. لمسار ديال فونطين معا لمونتاخاب د فرانسا واعر كتر عاد. ف 17 دجنبر 1953، ف لماتش اللول ديالو ضد لمونتاخاب ديال لوكسومبورڭ، ماركا 3 د لبيوتا، و لماتش سالا ب 8 ل 0. ف 7 سنين، ماركا 30 بيت ف 21 ماتش، منها 13 بيت ف 6 د لماتشات ديال كاس لعالم 1958، لي ماركا فيها 4 د لبيوت على لمونتاخاب ديال المانيا لغربية، لي كانت دّات كاس لعالم لي قبل. ل حد الساعة، هوّ معا ليونيل ميسي، رابع هدّاف ف التاريخ د كاس لعالم، و التلاتة لي فايتينو، ڭيرد مولر (14 بيت)، رونالدو لبريزيلي (15 بيت)، و ميروصلاڤ كلوزه (16 بيت) كاملين لعبو جوج كيسان د لعالم ؤلا كتر. فونطين لعب لماتش اللخر ديالو معا لمونتاخاب د فرانسا ف يوليوز 1962، و ضطر باش يعتازل على سن صغير (علاين 29 عام) بسباب مشاكل صحية ف رجلو. داز موراها ل التدريب، و درب لمونتاخاب د فرانسا ل مدة قصيرة ف 1967، ولاكين تّعزل بعد جوج ماتشات اميكال حيت النتايج كانو عيانين. جا موراها باش يدرب لمونتاخاب د لمغريب، و وصّلو ل لمركز التالت ف كاس افريقيا 1980، و سهر على طلوع مواهب مغريبية جديدة داك لوقت، منها بادو الزاكي، محمد التيمومي و عزيز بودربالة. ف لاقصائيات د كاس لعالم 1982، لمغريب كان قريب يتكاليفا، ولاكين قصاتو لكاميرون ف لمرحلة اللخرة. كا مودريب ديال پاريس سان جيرمان، قدر يطلع فرقتو ل لبوطولة لفرانساوية اللولة.
خالد الناصري

خالد الناصري (مزيود ف 5 مارس 1946، توفّى ف 5 ابريل 2023) كان سياسي مغريبي كينتامي ل حيزب التقدم و لاشتراكية مابين 2007 و 2012 كان وزير د لاتصالات و الناطق الرسمي ب سميت لحوكومة د عباس لفاسي. حياتو. الناصري تّولد ف كازا، و قرا ف ليسي ليوطي. ف 1970، تخرج ب ليصونص ف لقانون من لافاك د لقانون التابعة ل جامعة محمد لخامس السويسي ف الرباط. خدم موراها كا محامي، و كان عضو نشيط ف لحيزب الشيوعي لمغريبي.
مولاي الطاهر الأصبهاني

مولاي الطاهر الاصبهاني موغني و مومتيل مغريبي و عميد مجموعة جيل جلالة، تزاد ف مراكش عام 1948. تميز مولاي الطاهر بصوت قوي و اتقان كبير ل اداء لمقامات الطويلة و لاغاني لمغريبية التراتية شّي ردّو مايسطرو جيل جلالة بامتياز. خدم الطاهر ف التمتيل، زيادة على لغنا. بدا كيمتّل ف فرقة الطيب الصديقي ف اللخر ديال عوام 1960، و شارك معاه ف التمتيل مغنين خرين منهوم العربي باطما، و بوجميع، و عمر السيد و حميد الزوغي، و معا هاد اللخر اسس مجموعة جيل جلالة ف 1972. توفى الطاهر لاصبهاني نهار 3 ماي 2023 بعد معاناة معا لمرض.
محمد العزاوي

محمد العزاوي (مزيود ف 1954 ف فاس، توفّى ف 6 ابريل 2023 ف الرباط) اعلامي و صحافي رياضي مغريبي كان خدّام ف لاداعة لوطنية. العزاوي كان معروف ب برنامج لاحد الرياضي لي كان كيقدمو. حياتو. العزاوي تخرج من معهد لاعلام ف الرباط، و بدا لكاريير ديالو ف لمحطة د الراديو د فاس. نضم موراها ل لاداعة لوطنية ف الرباط، ب قتيراح من نورالدين ݣديرة، واحد من لمؤسسين ديال لاعلام الرياضي ف لمغريب. بعدما مات هاد اللخر ولّا محمد العزاوي كيسيّر برنامج لاحد الرياضي، لي كان كيعرض لمستجدات ديال لبوطولة، نتايج رياضية، و لقاءَات معا مسؤولين رياضيين، و تا فقرات ترفيهية.
شتيباكات د السودان 2023

ف 15 ابريل 2023، بدات شتيباكات مسلحة مابين اطراف ديال الجيش السوداني متصارعة بيناتها. لمطايفات مركّزين سيرتو حدا لعاصيمة لخرطوم و ف منطقة دارفور. تال حدود 16 ماي، كتر من 1000 واحد ماتو و كتر من 5100 واحد تجرحو ف هاد الشتيباكات. هاد لمطايفة بدات ملي الجيش د لپاراميليتير لي كيتسمى قوات الدعم السريع RSF، بدا كيهجم على مواقع ديال لحوكومة السودانية. لقايد ديال قوات الدعم السريع، محمد حمدان داڭالو، و ديال الجيش السوداني عبد الفتاح البرهان، بجوج دّاعاو بلي سيطرو على مواقع تابعة ل لحوكومة د السودان، بحال لقصر الرياسي و لمطار الدولي د لخرطوم.
ڭانيميد

ڭانيميد ؤلا جوپيتر 3، هوّ اكبر قامار تابع ل كوكب جوپيتر، و اكبر قامار ف لمجموعة الشمسية. هوّ ايضا اكبر كسدة ف لمجموعة الشمسية ماعندهاش جو، وخا هوّ لقامار لوحيد لي عندو مجال مغناطيسي. ڭانيميد كبر من كوكب عطارد، ولاكين لجابدية ديالو على السطح ضعف شوية، و تا من لجابدية على السطح د لقامار د لارض. هاد لكسدة لفلكية تسمّات على شخصية ف لاساطير ليونانية لي هوّ ڭانيميديس. ڭانيميد مكوّن سيرتو من صخور د السيليكا، و من لما. عندو نواة مكوّنة اساساً من لحديد، و موحيط دخلاني (تحت السطح) لي فيه كمية د لما كتر من اللي كاينة ف جميع لموحيطات د لارض. ڭانيميد كيكمل ضورة على جوپيتر مرة كلا 7 يام.
يوروپا (قامار)

يوروپا ؤلا جوپيتر 2 هوّ اصغر قامار من بين لاقمار لڭاليلية الربعة لي كيضورو على جوپيتر. هوّ سادس اقرب قامار ل جوپيتر، من بين 95 قامار معروف ديالو، و سادس اكبر قامار ف لمجموعة الشمسية. يوروپا تّكتاشف بشكل مستاقل من عند ڭاليليو ڭاليلي و سيمون ماريوس. هاد اللخر هوّ لي عطاه سميتو من السمية ديال الشخصية لاسطورية ليونانية يوروپا، لي كانت ربة معبودة عند لفينقيين، لام ديال لماليك مينوص لاسطوري، و عشيقة ديال زيوس (لموقابيل ديال الرب جوپيتر عند الرومان). يوروپا صغر شوية من لقامار د لارض، و كيتكوّن بلاساس من صخور د السيليكا، عندو قشرة مكونة من جليد، و نواة لي غالباً مصاوبة من لحديد و النيكل. لغلاف الجوي ديالو رقيق بزاف و مكون اساسا من لؤكسيجين. بلا لمراقبة ب الطيليسكوپ، الستيكشاف ديال يوروپا بدا من عوام 1970 ملي دازو حداه مركابات بحال ڤوياجر 1 و 2. ف شتنبر 2022، لمركابة يونو دارت اقرب دوزة حدا يوروپا، على بعد 320 كيلوميتر من السطح ديالو. يوروپا عندو املس سطح ف لمجموعة الشمسية. هادشي كيخلي لعولاما يفتارضو بلي يقدر يكون موحيط تحت من السطح هوّ لي كيمتص الضربات د النيازك، و لي يقدر تكون فيه حياة.
يوروپا (توضيح)

هادي صفحة د التوضيح، كلمة يوروپا "Europa" ؤلا اوروپا ؤلا اوْروپا ؤلا ؤروپا يمكن يكونو عندها هاد لمعاني:
كاليسطو

كاليسطو ؤلا جوپيتر 4 تاني اكبر قامار ديال جوپيتر مور ڭانيميد، و تالت اكبر قامار ف لمجموعة الشمسية. عندو نفس لحجم ديال عطارد، اصغر كوكب كيضور على الشمش، مي لكتلة ديالو يالله كاتساوي التلت د لكتلة د عطارد حيت مكوّن من عناصر خفيفة ب لمقارنة. كاليسطو ابعد قامار على جوپيتر من بين لاقمار لڭاليلية، لي كان كتاشفها ڭاليليو ڭاليلي ف 1610 ب طيليسكوپ. السطح ديال كاليسطو هوّ اقدم و اعمر واحد ب لحفاري ف لمجموعة الشمسية. ماكاين تا شي اشارة بلي هاد لقامار عندو شي نشاط طيكتوني ؤلا جيولوجي، و لمكونات ديالو لي تديطيكتاو ب التحليل السپيكتري هوما: لما مجمد، تاني ؤكسيد لكاربون، السيليكا، و شي مركبات ؤرڭانية. لبحت لي تدارت ب لمركابة ڭاليليو كيدعم لفرضية بلي عندو نواة د السيليكا، و بلي يقدر يكون موحيط ديال لما تحت من السطح ب 100 كيلوميتر ؤلا كتر. كاليسطو تسمى على وحدة من لعشيقات ديال الرب زيوس (جوپيتر عند الرومان) ف لاساطير ليونانية. لاقتراح عطاه سيمون ماريوس لي تا هوّ كان كتاشف هاد لقامار ف نفس لوقت معا ڭاليليو، و ڭال بلي يوهانيس كيپلر هوّ مول لفكرة د التسمية. ڭاليليو كان عطاه السمية جوپيتر VI و هاد السيستيم د التسمية هوّ لي كان مخدم بزاف تال النص د لقرن 20.
ساطليت طبيعي

الساطليت ؤلا لقامار الطبيعي هوّ واحد لكسدة فلكية لي كاتدور على كوكب، كوكب قازام ؤلا شي كسدة فلكية من نوع اخور لي ماشي نجمة. بشكل عام الساطليتات الطبيعيين كيتسمّاو "اقمار"، و هاد السمية تخادت من الساطليت الطبيعي د لارض لي هوّ لقمر. ف لمجموعة الشمسية، كاينين 6 د لكواكب لي عندها 284 قامار ف لمجموع (عطارد و ڤينوس ماعندهومش اقمار)، و كاينين تا 7 د لكواكب لقازامة لي تا هيّ عندها اقمار ديالها (منها پلوطو). ف لعادة، النسبة ديال لحجم و لكتلة مابين لكوكب و اي قامار تابع ليه كاتكون كبيرة، ف جوايه 10. 000 مرة. لارض و لقامار ديالها كيتّعتابرو ستيتناء ف هاد الناحية، حيت النسبة هيّ 0. 273 ف لقطر، و 1/80 ف لكتلة. يعني لارض و لقامار متقاربين نسبياً ف لحجم و لكتلة يلا قارنّاهوم معا كواكب خرين و لاقمار ديالهوم. نوطات لوغاوية.
موسكتشيف د لأقمار لمڭلاصية د جوپيتر

لموسكتشيف د لاقمار لمڭلاصية د جوپيتر () ؤلا دجوس () مركابة فضائية ستيكشافية لي تصيفطات ف 14 ابريل 2023 من مركز ڭويانا د لفضاء ف ڭويانا لفرانساوية من عند لوكالة لؤروپية د لفضاء. لمهمة ديال هاد لمركابة هيّ تدرس ڭانيميد، كاليسطو و يوروپا، تلاتة من لاقمار لڭاليلية ديال جوپيتر. هاد لاقمار كيتّعتاقد بلي عندهوم موحيط د لما تحت من السطح الجليدي، لي تقدر تكون فيه حياة. من لمتوقع بلي دجوس غادي توصل ل جوپيتر ف جوايه 2031، ف تسافيرة لي غادي تشد 8 سنين، و غادي تحتاج معاونة جابدية 4 د لمرات. ف دجنبر 2034، غادي تدخل لمركابة ل لمدار ديال ڭانيميد باش تدرسو.
ڭيرالد فورد

ڭيرالد رودولف فورد الصغير (بلينݣليزية: Gerald Rudolph Ford J)، (تولد ف 14 يوليوز 1913 ف نيبراسكا - مات ف 26 دجنبر 2006 ف كاليفورنيا) كان لعاب د لكورة لميريكانية و عسكري و سياسي ميريكاني. كان هو الرئيس التامن و تلاتين ديال لميريكان، و حكم فيها من 9 غشت 1974 حتال 20 يناير 1977. فورد كان هو نائب الرايس ديال ريتشارد نيكسون، اللي ستاقل مورا لفضيحة د ووترڭيت، و خلاه يكمّل تلت سنين د لحكيم على ما يدّارو النتيخابات الجاية. فورد هو الرايس لوحيد ف التاريخ د لميريكان اللي ولّا رئيس بلا ما يصوت عليه تا واحد باش يكون لا رئيس لا نايب ديالو. ملّي ترشح ف 1976، خسر مع دجيمي كارتر، و بزاف كيقولو باللي خسر حيت كان دار لعفو الرئاسي على نيكسون، اللي ما مشاش للحبس واخا كان كيتجسس على هادوك اللي كانو مرشحين ضدو فلانتخابات.
لمكتابة لوطنية لفرانساوية

لمكتابة لوطنية لفرانساوية () هي وحدة من اكبر و اهم لمكتابات فالعالم، [] وهي وحدة من الرموز ديال الثقافة و التراث لفرانساوي. هاد لمكتابة كيرجع لاصل ديالها ل لمكتابة لملكية لي تاسست ف 1368 ف باريس، و من بعد توسعات بشكل تدريجي، و بدّلات لموضع ديالها شحال من مرة. لمكتابة لوطنية لفرانساوية فيها مجموعة كبيرة و مهمة ديال لكتوبا و لوثائق و لمخطوطات و التصاور. فيها كتر من 40 مليون د لحوايج، منهوم 15، 7 مليون كتاب، 400، 000 جورنال، 900، 000 خريطة، و 2 د لمليون د التسجيلات لموسيقية. فيها تا 40 مليون ارشيڤ د لويب لي ف لمجوع فيها 1400 طيرابايت. هاد لكتوبا و لوثائق كتتوزع على مجموعة ديال الاقسام والمواضيع، وكاين فيها اقسام خاصة بالتاريخ و الادب و العلوم و الفن و غيرهم من المواضيع الثقافية و العلمية. بالاضافة للمجموعة الدايمة، كاتنضّم لمكتابة الوطنية لفرانساوية معارض و فعاليات مختلفة ديال الثقافة والفن. لمكتابة مفتوحة للجمهور و للدارسين و الباحثين. المكتبة كاتخلي الناس يدخلو و يستفادو من لكتوبا و المصادر و المعلومات لي عندها. لمكتابة الوطنية لفرانساوية هي مكان هام بزاف للباحثين والمهتمين بالتاريخ و الثقافة لفرانساوية و العالمية. و كاين فيها كمان خدمات ديال البحث عبر الانترنت.
قصر لبديع

قصر لبديع هي واحد القصبة المشهورة ف المغرب، تبنات ف مراكش. قصر لبديع كان تّبنى ب امر من السلطان السعدي احمد لمنصور، شي شهورا من بعد ما طلع للحكم ف 1578، و تّخدم عليه طيلة حياتو ب ماطيرييل لي تجاب من بزاف د لبلدان بحال الطاليان و بلاد السودان، و كان كيتخدّم ف لاستقبالات و باش يبيّن لقوة و السلطة ديال احمد لمنصور. من بعد ما مات السلطان ف 1603، تّهمل لقصر و ضاعو لمحتويات ديالو، سيرتو بعدما ضعافت الدولة السعدية. دابا راه كيتّعتابر معلامة تقافية و سياحية، و كاين فيه متحف لي من لمحتويات ديالو لمنبر لمرابطي ديال جامع لكتبية.
ألفريد راسل والاس

الفريد راسل والاس (مزيود ف 8 يناير 1823، توفّى 7 نونبر 1913) عالم ديال الطبيعيات، موستكشيف، جغرافي، انطروپولوجي، بيولوجيست و رسام نڭليزي. معروف كتيرشي حيت كتاشف نضرية التطور ب النتيخاب الطبيعي بشكل مستاقل. لورقة د لبحت لي نشرها ف 1858، معا ابحات اولية ديال داروين، خلات داروين يتخلّا على لمشروع ديالو د "لكتاب لكبير د لانواع"، و يزرب ف نشر النتايج لي ديجا وصل ليها ف كتاب على اصل النواع ف 1859. والاس دار ابحات ميدانية، بدايةً من حوض واد لامازون، و موراها ف ارخبيل لمالاي (لي دابا كاينين فيه اندونيسيا، ماليزيا، بروناي و بلدان خرين). والاس دار تماك لاكتشاف لي تسمى ب سميتو، و لي هوّ خط والاس ف ڭزاير لمالاي، لي كيفصل مابين لكائنات لي عندها اصل اسياوي و جاو ف لغرب، و لي عندها اصل اسطرولاسيوي ف الشرق. و كيتّعتابر اهم حرايفي د لقرن 19 و عند شي بعضين تا لاب الروحي ف لمجال ديال التوزيع الجغرافي د لكائنات لحية لي كيتسمى لبيوجغرافيا. ف 1904، والاس كتب وحدة من لمحاولات اللولة الجادة ل طرح سؤال على وجود حياة ف كواكب خرة ف كتابو "لبلاصة د بنادم ف لكون"، و كان من اللولين لي طرحو لامكانية د وجود لحياة ف لمريخ. والاس كان تا ناشط جتيماعي، و ناضل ضد ما عتابرو نضام جتيماعي و قتيصادي ضالم ف بريطانيا ف لوقت ديالو. كان ايضا من لعولاما اللولين لي هضرو على تاتير لانشطة د بنادم على لبيئة.
إعصار موكا

اعصار موكا كان اعصار ستيوائي لي ضرب شمال لموحيط لهندي، و سبب اضرار سيرتو ف ميانمار و بانڭلاديش، ف ماي 2023. لارهاصات اللولة ديالو تديطيكتاو ديجا من 8 ماي من عند مصلحة لارصاد لهندية، و 6 يام موراها كانت السرعة ديالو وصلات ل 280 كيلوميتر ف الساعة، مي لقوة ديالو ضعافت ملي دخل ل لبر. 463 ماتو ف هاد لاعصار، 719 تجرحو، و شي 101 بقاو مفقودين. لخساير لمادية ف بانڭلاديش تقدرات ب 1، 07 مليون دولار.
ليندا ياكارينو

ليندا ياكارينو (مزيودة ف 27 نونبر 1963) ادارية اعلامية ميريكانية. ف 12 ماي 2023، ايلون ماسك عيّنها رئيسة تنفيدية ديال اكس كورپ. و تويتر. ياكارينو كبرات ف نيويورك و عندها اصول طاليانية. تخرّجات من جامعة پينسيلڤانيا ب ليصونص ف الطيليكوم ف 1985. خدمات مدة طويلة ف لمجال د لاشهار ف شركات ميريكانية معروفة، و تعيّنات ف مناصب ادارية ف هاد لمجال من عند دونالد طرامپ و دجو بايدن، بحال ف لحملة لاشهارية ديال الجلبة د ڤيروس كورونا. ياكارينو مجوجة و عندها جوج وليدات.
ببوشية د ؤلام

لببوشية د ؤلام () ؤلا لببوشية د اللوليات () هيّ تمتيل مصوّر ديال لاعداد اللولية صاوبها لماطيماتيسيان سطانيصلاڤ ؤلام ف 1963، و خدات شهرتها ملي مارتين ڭاردنر كتب عليها ف مجلة ساينتيفيك اميريكان. هاد التمتيل د لاعداد كايتصاوب ب لكتابة ديال لاعداد الطبيعية على شكل ببوشية مربعة، و لماركاج ديال لاعداد اللولية باش يكونو لمواضع ديالهوم واضحين ف التصويرة. ؤلام و ڭاردنر لاحضو بلي بزاف د لاعداد اللولية جاو مكونصونطرين ف خطوط محددة، و فسّرو هادشي بلي كاينين دوال تربيعية بحال "x"2 − "x" + 41 كيعطيو بزاف د لاعداد اللولية يلا عوّضنا x ب اعداد طبيعية. وخا داكشي هاد لقضية مامتبوتاش تال اللامسالية، و لاكتشاف ديال ؤلام مرتابط ب مجموعة د لپروبليمات ف لماط، بحال لپروبليمات د لانضاو. لمصاوبة. لببوشية د ؤلام كاتدار ب هاد الطريقة: كانكتبو لاعداد الطبيعية من 1، 2، 3، و حنا غاديين من الصونطر ديال لكارو ل برا بشكل دوّاري، باش نصاوبو ببوشية. موراها كانخليو غير لاعداد اللولية ؤلا كانماركيوهوم بشكل واضح: كيبان ديجا بلي لاعداد اللولية مركّزين على لاقطار ديال لكارو. هاد لملاحضة كاتبقى صحيحة قدّما كان الطول د لحرف ديال لكارو ديال لببوشية لي تصاوب. ف لعادة لببوشية د ؤلام كاتّبدا ب 1، ولاكين كانحصلو على نفس النتيجة وخا نبداو ب اي عاداد اخور. مصادر. بيبليوڭرافيا.
متطابقات هامة

لمتطابقات لهامة مصطلح ف لماط كيشير ل متساويات مخدّمين بزاف فتبسيط التعابير و حل لمسايل، سيرتو لي كيكونو فيها پولينومات. متلاً التعبير formula_1 يقدر يتّكتب ب هاد الشكل: formula_2 متطابقات هامة د الدرجة 2. لمتطابقات لهامة من الدرجة التانية (لي لؤس فيها كيساوي 2) ب جوج حدود formula_3 و formula_4 هي: ب 3 و 4 د لحدود: